Mart Raudsaar

**Mart Raudsaar** (sündinud 9. novembril 1973) on eesti ajakirjanik, meediajuht ja ajakirjandusõppejõud. 

Ta on olnud ajalehe Postimees peatoimetaja ja vastutav väljaandja ning Eesti Meediaettevõtete Liidu tegevdirektor.

Mart Raudsaar on lõpetanud 1992. aastal hõbemedaliga Elva 2. Keskkooli. Aastatel 1992–1996 õppis ta Tartu Ülikoolis ajakirjandust ja 1998–2000 läbis Oslo Ülikoolis meediaõpingute magistrantuuri. Magistritöö "Political news by major Estonian dailies: changes in the coverage of politics on two major Estonian dailies before 1995 and 1999 elections of the Riigikogu" kaitses ta 2000. aastal Oslo Ülikoolis Svennik Høyeri, Epp Laugu ja Peeter Vihalemma juhendamisel. Aastatel 2002–2010 oli Mart Raudsaar Tartu Ülikooli doktorant, tema väitekirja teema oli "Poliitilise kultuuri muutumine Eestis 1995–2005" ja juhendaja oli Marju Lauristin.

Aastatel 1993–1996 töötas Mart Raudsaar ajakirjas Favoriit toimetajana. Aastatel 1993–2002 oli ta Elva linnavolikogu liige ning aastatel 2000–2001 ajalehe Eesti Kirik reporter. Aastatel 2005–2007 toimetas ta Politseilehte. Aastatel 2001–2011 oli Mart Raudsaar õppejõud Tartu Ülikooli ajakirjanduse ja kommunikatsiooni instituudis, alates 2010. aasta sügisest 2011. aasta sügiseni Tartu Ülikooli Narva kolledži meediasuhete lektor, Alates 2011. aasta sügisest aga töötas ta Tallinna Ülikoolis. 

30. juunil 2010 nimetas Eesti Ajalehtede Liidu nõukogu Mart Raudsaare alates 1. augustist 2010 liidu tegevdirektoriks.

Mart Raudsaar on avaldanud arvukalt artikleid pea kõigis Eesti suuremates ajalehtedes ja mitmes ajakirjas (Saldo, Pere ja Kodu jpt). Ta on osalenud ka Pereraadio igakuises vestlussaates "Suu soojaks". Mart Raudsaar on võtnud korduvalt sõna Eesti ajakirjanduse, allikakaitse ja sõnavabaduse teemadel.

Aastatel 2001–2005 korraldas ta Tartu Ülikooli ja Taani ajakirjanduskooli koostöös rahvusvahelisi ajakirjandusüliõpilaste koolitusi, 2003. aastast on ta aidanud korraldada Taani ajakirjanduskooli koolitusi Brüsselis. Samuti on Mart Raudsaar korraldanud toimetajakoolitusi Eesti Päevalehes, Äripäevas ja Eesti kohalikes lehtedes.

Alates 2003. aastast osaleb Mart Raudsaar Eesti Ajalehtede Liidu pressipreemia ning Eesti Spordiajakirjanike Liidu pressipreemia žürii töös. Aastatel 2007–2008 oli ta Tartu Ülikooli ajalehe Universitas Tartuensis kolleegiumi esimees. 

2007. aastal valisid Tartu Ülikooli üliõpilased ta *socialia* valdkonna kümne parima õppejõu sekka. 2011. aasta kevadel valisid Tartu Ülikooli Narva kolledži üliõpilased Mart Raudsaare aasta õppejõuks.

Alates 2014. aastast on ta olnud ajakirja Riigikogu Toimetised peatoimetaja.

Alates 29. jaanuarist 2020 kuni 2. juunini 2021 oli ta Postimehe peatoimetaja ja vastutav väljaandja, pärast seda juhtis sihtasutust Jaan Tõnissoni Postimehe Fond. Alates 1. augustist on ta Postimehe arvamustoimetuse juhataja.

Mart Raudsaar on kirjutanud ka ulmeteoseid. Tema novell "Soolinn" on ilmunud "Eesti ulme antoloogias".

## Isiklikku
Mart Raudsaare hobid on ajalugu, aiandus, arhitektuur ja fotograafia.

## Artikleid
* "Kannatused müügiks" Eesti Päevaleht, 28. aprill 2009
* "Ajalehelood ei ole kliendiandmebaas" Eesti Päevaleht, 18. juuni 2009
* "Kollektiivne aju ärkab koomast" Delfi, 28. oktoober 2009
* "Veebidžinni tulemisest ja tema pudelisseajamisest" Postimees, 31. oktoober 2009
* Mikk Salu "Mart Raudsaar: trükilehed on mõtestatud arutelu paik" Eesti Päevaleht, 17. juuli 2010 (intervjuu)
* Margo Pajuste "Mart Raudsaar: trahvi määraja isikust sõltub liiga palju" Õhtuleht, 26. november 2010 (intervjuu)
* Sirje Semm "Mart Raudsaar: asjade üle tuleb arutleda" Eesti Kirik, 8. detsember 2010
* Aleksander Krjukov "Mart Raudsaar: dopinguproovide lekitaja avalikustamine oleks löök meedia usaldusväärsuse pihta" Delfi, 10. aprill 2011 (intervjuu)
* Teet Korsten "Narvat ei saa hinnata vaid esmamulje põhjal" Põhjarannik, 17. juuni 2011 (intervjuu)
* "Eesti ajakirjandus oli Liibanoni pantvangikriisis pigem pääste- kui valvekoer" Delfi, 28. juuli 2011

## Viited

## Välislingid
* 
* Ajalehtede Liidu uus tegevjuht on Mart Raudsaar Maaleht, 30. juuni 2010
* Mart Raudsaar Ulmekirjanduse BAASis